VDS sklep Pdp 393/2004
Sodna praksa Višjega delovnega in socialnega sodišča, 2004-04-08

Oddelek za individualne in kolektivne delovne spore

oprostitev plačila stroškov postopka - sodna taksa

Ker je sodišče z odločbo o brezplačni pravni pomoči odločilo tudi o oprostitvi plačila stroškov postopka in ni posebej specificiralo, katerih, je tožnik že na podlagi te odločitve upravičen tudi do oprostitve plačila sodnih taks.

Pritožbi se ugodi in se izpodbijani sklep sodišča prve stopnje razveljavi.

Sodišče prve stopnje je dne 19.2.2004 izdalo sklep, s katerim je odločilo, da je tožeča stranka dolžna v roku 15 dni sodišču posredovati dokazilo o plačilu sodne takse za tožbo, sicer se bo štelo, da je vloga umaknjena, hkrati pa je tožniku poslalo opomin za plačilo sodne takse v skupni višini 16.150,00 SIT, kar predstavlja sodno takso za tožbo v znesku 11.400,00 SIT in opomin v znesku 4.750,00 SIT.   Zoper navedeni sklep je vložil pritožbo tožnik in navajal, da mu je bila v predmetni zadevi odobrena izredna brezplačna pravna pomoč za zastopanje po odvetniku na prvi in drugi stopnji, ter za oprostitev plačila stroškov postopka. O njegovi prošnji je odločalo sodišče prve stopnje z odločbo opr.št. Bpp 307/2003. Original odločbe je bil priložen tožbi, ki jo je pooblaščenec - odvetnik dne 16.2.2004 vložil pri sodišču prve stopnje, odločba o Bpp je bila tudi navedena med prilogami k tožbi. Glede na dejstvo, da je bila tožniku odobrena brezplačna pravna pomoč, je izpodbijani sklep brezpredmeten oziroma v nasprotju z odločbo o brezplačni pravni pomoči z dne 12.1.2004.   Pritožba je utemeljena.   Pritožbeno sodišče je preizkusilo izpodbijani sklep v mejah uveljavljanih pritožbenih razlogov, pri čemer je po uradni dolžnosti pazilo na bistvene kršitve določb postopka iz 2. odst. 350. člena Zakona o pravdnem postopku (Ur.l. RS št. 12/2003 - uradno prečiščeno besedilo - ZPP) v zvezi s 366. členom ZPP in na pravilno uporabo materialnega prava.   Iz odločbe o brezplačni pravni pomoči opr.št. Bpp 307/2003-2 z dne 12.1.2004 izhaja, da je bila tožniku odobrena izredna brezplačna pravna pomoč za zastopanje po odvetniku pred delovnim sodiščem na prvi in drugi stopnji in za oprostitev plačila stroškov postopka. Iz obrazložitve odločbe pa izhaja, da je tožnik brez zaposlitve in v času od 1.11.2003 do 31.1.2004 prejema denarno pomoč v višini 43.441,00 SIT. Po 2. odst. 13. člena Zakona o brezplačni pravni pomoči (Ur.l. RS št. 48/2001 - v nadaljevanju ZBPP) je do brezplačne pravne pomoči upravičena oseba, če povprečni dohodek na družinskega člana prosilca ne presega višine minimalne plače, ki po zadnjem objavljenem podatku znaša 110.380,00 SIT bruto mesečno (Ur.l. RS št. 72/2003). Do brezplačne pravne pomoči je upravičena oseba, ki glede na svoj finančni položaj brez škode za svoje socialno stanje in socialno stanje svoje družine ne bi zmogla pokriti stroškov sodnega postopka.   Stroške v postopku pred sodišči skladno s 26. členom ZBPP, 5. odstavek predstavlja predvsem oprostitev plačila:   1. sodnih taks; 2. stroškov za izvedence, priče, tolmače, vročevalce in prevode, stroškov zunanjega poslovanja sodišča ali drugega organa Republike Slovenije in drugih opravičenih stroškov; 3. pologov varščine za stroške oziroma stroškov izvedbe postopka (predujmi); 4. stroškov za javne listine in potrdila, ki so potrebna v postopku pred sodiščem; 5. drugih stroškov postopka.   Ker je sodišče prve stopnje z odločbo o Bpp z dne 12.1.2004 odločilo tudi o oprostitvi plačila stroškov postopka in ni posebej specificiralo katerih, je bil tako tožnik skladno že na podlagi te odločitve sodišča prve stopnje upravičen tudi do oprostitve plačila sodnih taks. Zato je sodišče prve stopnje ravnalo nepravilno, ko je tožniku z opominom z dne 19.2.2004 odmerilo sodno takso za tožbo v višini 11.400,00 SIT in sprejelo sklep z dne 19.2.2004, s katerim je odločilo, da mora tožnik sodišču v roku 15 dni posredovati dokazilo o plačilu sodne takse za tožbo, sicer se bo štelo, da je vloga umaknjena.   Iz navedenega izhaja, da je sodišče prve stopnje o plačilu sodnih taks odločalo že s sklepom o dodelitvi brezplačne pravne pomoči z dne 12.1.2004 in tako pomeni izpodbijani sklep sodišča z dne 19.2.2004 "ne bis in idem".   Zaradi navedenega je pritožbeno sodišče izpodbijani sklep sodišča prve stopnje z dne 19.2.2004 razveljavilo.   Pritožbeno sodišče je odločalo o pritožbi zoper sklep na podlagi 365. člena ZPP.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.